РЕПУБЛИКА БЪЛГАРИЯ

**С М Е Т Н А П А Л А Т А**

**Правила за формиране и изразходване на средствата от**

**специалния фонд за здравно и социално подпомагане на персонала на Сметната палата**

**Чл. 1. (1)** Средствата по специалния фонд за здравно и социално подпомагане на персонала се формират централизирано в Сметната палата от начислените средства за социално - битово и културно обслужване.

**(2)** Средствата се заделят в отделна партида под наименованието „Фонд за здравно и социално подпомагане”, наричан по-долу „специален фонд”.

**(3)** Размерът на средствата по специалния фонд се определя с решение на Събрание на пълномощниците.

**Чл. 2. (1)** Събранието на пълномощниците избира с обикновено мнозинство и явно гласуване комисия от пет члена и двама резервни,която разглежда молбите за отпускане на еднократна помощ от специалния фонд и предлага размерът на помощта за всеки конкретен случай.

**(2)** В състава на комисията се включват представители на:

**1.** трима одитори от одитните дирекциите на Сметната палата, като задължително един от тях е юрист;

**2.** двама служители от административните звена на Сметната палата, като един от тях задължително е служител от сектор „Финансово – счетоводни дейности”.

**(3)** Комисията се назначава за срок от три години. След изтичане на мандата на комисията, тя продължава своята работа до избирането на нова от Събранието на пълномощниците.

**Чл. 3.(1)** Средствата по специалния фонд по чл. 1 се предоставят като еднократна помощ за следните случаи:

**1.** закупуване на лекарства след тежко боледуване или операция – до 600 лв.;

**2.** (изм. и доп. от 29.02.2016 г.) подпомагане при операции – до 1 000 лв.;

**3.** специални рехабилитации след тежко боледуване или операция – до 600 лв.;

**4.** при ползване на отпуск, поради временна нетрудоспособност – над 40 дни в размер на 200 лв., над 90 дни – 400 лв. и над 180 дни – 600 лв.;

**5.** подпомагане на семейството на починал служител от администрацията, който не е застрахован със застраховките по чл. 35 от Закона за Сметната палата – 1 000 лв.;

**6.** тежки и животоспасяващи случаи, съобразно възможностите на специалния фонд;

**7.**при затруднено финансово състояние на семейството на служител на Сметната палата – според възможностите на фонда, но не повече от 300 лв.

**(2)** На служители, застраховани със застраховка “Живот” и “Злополука”, съгласно чл. 35 от Закона за Сметната палата еднократна помощ се изплаща само след отказ на застрахователя или за случаи извън покритите рискове по сключения договор за групова застраховка от Сметната палата.

**Чл. 4. (1)** За еднократните помощи по чл. 3, се подава молба от служителя или от член на неговото семейство до комисията по чл. 2. Молбата се придружава задължително с копия на документи, удостоверяващи събитието (болничен лист, епикриза, рецепта, декларация за месечен доход на член от семейството), а за заплатените средства – оригинален документ за извършеното плащане.

**(2)** В случаите на подадена молба от служители по чл. 3, ал. 2 към молбата се прилагат: копия от молбата до застрахователя и от документа за изплатените от него средства на застрахованото лице или от отказа на застрахователя да изплати застрахователното обезщетение на служителя, ако е направен такъв отказ.

**(3)** Молбата за отпускане на еднократна помощ по чл. 3, т. 5. се подава от прекия ръководител на починалия служител или от член на неговото семейство.

**Чл. 5. (1)** Комисията по чл. 2 разглежда постъпилите молби в срок до седем работни дни след изтичането на месеца, в който са постъпили.

**(2)** Комисията изготвя протокол в два екземпляра, в който се посочват имената на служителите и размерът на помощите, които се предлагат за отпускане от специалния фонд.

**(3)** При животоспасяващи случаи комисията разглежда молбите в срок до три работни дни от тяхното постъпване.

**Чл. 6.** Протоколът по чл. 5, ал. 2 се представя на председателя на Сметната палата за внасяне на заседание, разглеждане и одобрение на разходите от Сметната палата.

**Чл. 7.** След решението на Сметната палата за отпускане на еднократна помощ, един екземпляр от протокола и решението се представят в счетоводството на Сметната палата като основание за изплащане на помощта, а другия – в архива на комисията.

**Чл. 8.** Неизползваните средства по специалния фонд се изплащат по равно на служителите през последния месец на годината, съгласно решението на Събранието на пълномощниците в Сметната палата.

**Допълнителна разпоредба**

**§ 1.** По смисъла на настоящите правила:

1. “тежко боледуване” е заболяване на служител, продължило повече от 30 дни.

2. “специална рехабилитация” е предписана рехабилитация от личен лекар с направление от здравно заведение или за ползващите рехабилитации извън програмата на НОИ за подпомагане от здравния фонд.

3. ”затруднено финансово състояние” е налице в случаите, когато месечния доход за предходните три месеца на член от семейството е под 300 лв.

**Преходни и заключителни разпоредби**

**§ 2.** Подадените молби за отпускането на еднократни помощи от специалния фонд до приемането на настоящите правила се разглеждат по досегашния ред.

 **§ 3.** Избраните членове на комисията по чл. 2 с Решение от 09.02.2012 г. на Събранието на пълномощниците довършват мандата си.

**§ 4.** Настоящите изменения и допълнения към Правилата за формиране и изразходване на средствата от специалния фонд за здравно и социално подпомагане на персонала на Сметната палата, влизат в сила от момента на приемането им с Решение на Събранието на пълномощниците за 2013 г.

**§ 5.** Настоящите изменения и допълнения към Правилата за формиране и изразходване на средствата от специалния фонд за здравно и социално подпомагане на персонала на Сметната палата, влизат в сила от момента на приемането им с Решение на Събранието на пълномощниците на 29.02.2016 г.